CELEX: 62022TN0161
Language: el
Date: 2022-03-25 00:00:00
Title: Υπόθεση T-161/22: Προσφυγή-αγωγή της 25ης Μαρτίου 2022 — Ortega Montero κατά Κοινοβουλίου

16.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 198/62
            
         
      Προσφυγή-αγωγή της 25ης Μαρτίου 2022 — Ortega Montero κατά Κοινοβουλίου
      (Υπόθεση T-161/22)
      (2022/C 198/90)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: Maria Del Carmen Ortega Montero (Βρυξέλλες, Βέλγιο) (εκπρόσωπος: N. de Montigny, δικηγόρος)
      
         Καθού-εναγόμενο: Ευρωπαϊκό Κοινοβούλιο
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της 20ής Μαΐου 2021, καθόσον απορρίπτει τα αιτήματα που περιέχονται στην από 19 Ιανουαρίου 2021 επιστολή του δικηγόρου της προσφεύγουσας-ενάγουσας, με την οποία ζητείται η ακύρωση της τροποποίησης του εσωτερικού κανονισμού της επιτροπής προσωπικού που θεσπίσθηκε στις 10 Νοεμβρίου 2020, καθώς και των ψηφοφοριών που πραγματοποιήθηκαν και των αποφάσεων που ελήφθησαν βάσει του τροποποιηθέντος εσωτερικού κανονισμού,
               
            
                  —
               
               
                  να ακυρώσει, εφόσον κριθεί αναγκαίο, την απόφαση της 21ης Δεκεμβρίου 2021 κατά το μέρος της που απορρίπτει την ένσταση που υπέβαλε η προσφεύγουσα-ενάγουσα στις 18 Αυγούστου 2021 κατά της απόφασης με την οποία απορρίφθηκαν τα αιτήματά της που είχε υποβάλει με την επιστολή της 19ης Ιανουαρίου 2021,
               
            
                  —
               
               
                  να ακυρώσει τις νέες διατάξεις του εσωτερικού κανονισμού του 2020 και ιδίως την τροποποίηση του άρθρου 22 που θεσπίστηκε στις 10 Νοεμβρίου 2020,
               
            
                  —
               
               
                  να ακυρώσει την ψηφοφορία με γραπτή διαδικασία που διεξήχθη σύμφωνα με το νέο άρθρο 22 του εσωτερικού κανονισμού του 2020 και όλες τις αποφάσεις που προέκυψαν από αυτήν, συμπεριλαμβανομένου του αποτελέσματος των τελευταίων εκλογών,
               
            
                  —
               
               
                  να καταδικάσει την καθής-εναγομένη στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής η προσφεύγουσα-ενάγουσα προβάλλει τρεις λόγους.
      
                  1.
               
               
                  Με τον πρώτο λόγο ακυρώσεως προβάλλεται ότι η τροποποίηση του εσωτερικού κανονισμού του 2020 και η θέσπισή του το πρωί της 10ης Νοεμβρίου 2020 ήταν παράνομες, για τους λόγους, πρώτον, ότι η τροποποίηση παραβιάζει την ratio legis του άρθρου 21 του εσωτερικού κανονισμού και τις δημοκρατικές αρχές που προστατεύονται από αυτό, δεύτερον, ότι το ίδιο το άρθρο 22 δεν τηρήθηκε κατά την θέσπιση και την εφαρμογή του και, τρίτον, ότι οι διατάξεις που θεσπίσθηκαν δεν είναι νομικά σαφείς.
               
            
                  2.
               
               
                  Με τον δεύτερο λόγο ακυρώσεως προβάλλεται ο παράνομος χαρακτήρας (ratione temporis) των ψηφοφοριών της 10ης Νοεμβρίου 2020 βάσει του νέου άρθρου 22 του εσωτερικού κανονισμού, ακόμη και πριν από την έναρξη ισχύος του.
               
            
                  3.
               
               
                  Με τον τρίτο λόγο ακυρώσεως προβάλλεται ο παράνομος χαρακτήρας της θέσπισης της γραπτής διαδικασίας που εφαρμόζεται στις ψηφοφορίες των συμβουλευτικών και διοργανικών επιτροπών και αντιπροσωπειών, η οποία επρόκειτο να εφαρμοστεί το απόγευμα της 10ης Νοεμβρίου 2020.